
МИНИСТЕРСТВО НА ВЪТРЕШНИТЕ РАБОТИ
ЗАПОВЕД

№ 8121 К - 14651/02.09.2026 г.

ОТНОСНО: Обявяване на конкурс за преминаване в по-висока по вид длъжност на държавни  служители в МВР

На основание чл. 163, ал. 1 от Закона за Министерството на вътрешните работи и Наредба № 8121з-406/14.04.2015 г. за условията и реда за провеждане на конкурс за преминаване в по-висока по вид длъжност на държавните служители в Министерството на вътрешните работи,

ОБЯВЯВАМ:
I. Конкурс за преминаване в изпълнителска длъжност в Главна дирекция „Борба с организираната престъпност“ - МВР, както следва:
ОТДЕЛ 14
Сектор 03
- разузнавач VІ - I степен - 1 (една) вакантна длъжност.

ІІ. ИЗИСКВАНИЯ към кандидатите за участие в конкурса:
1. Да са държавни служители в МВР по чл. 142, ал. 1, т. 1 или ал. 3 от Закона за Министерството на вътрешните работи и към датата на обявяване на заповедта за конкурса да заемат младши изпълнителски длъжности в МВР;

2. Да имат придобита минимална образователно-квалификационна степен на висшето образование „бакалавър” по смисъла на чл. 42, ал. 1, т. 1, буква “б” от Закона за висшето образование;

3. Към крайната дата за подаване на заявленията за участие в конкурса да имат не по-малко от 3 години професионален стаж в МВР на младши изпълнителски длъжности;

4. Да отговарят на изискванията определени в Класификатор на длъжностите в МВР за служители по чл. 142, ал. 1, т. 1 и ал. 3 от ЗМВР, утвърден с МЗ № 8121з - 140/24.01.2017 г.;
5. Да отговарят на изискванията на длъжностната характеристика за длъжността;

6. Да имат първоначална професионална подготовка в Академията на МВР;

7. Да имат или да получат разрешение за достъп до класифицирана информация, определено по реда на чл. 37 от Закона за защита на класифицираната информация до ниво „Секретно”;
8. Да не са с влязла в сила заповед за налагане на дисциплинарно наказание по чл. 197, ал. 1, т. 4 или 5 от Закона за МВР и срокът на действие на наказанието не е изтекъл към крайната дата за подаване на заявленията за участие;
9. Да няма срещу тях образувано дисциплинарно производство по реда на чл. 207, ал. 1 от Закон за МВР към крайната дата за подаване на заявленията за участие;

10. Да не са временно отстранени от длъжност.

III. Необходими документи и срок на подаването им:

1. В 7 (седем) дневен срок, считано от деня следващ датата на публикуване на заповедта в електронната страница на дирекция „Човешки ресурси“ - МВР, всеки кандидат подава заявление за участие в конкурса до председателя на конкурсната комисия и прилага следните документи:

1.1. Копие на диплома за завършено в Република България висше образование, ако не е вписана в регистъра по чл. 10, ал. 2, т. 3, буква „в“ от Закона за висшето образование.

В случай че дипломата на кандидата е вписана в регистъра по чл. 10, ал. 2, т. 3, буква „в“ от Закона за висшето образование, в заявлението по точка III. 1 се посочват регистрационен номер, серия, номер, дата и издател на дипломата. При издадена диплома от чуждестранно висше училище в заявлението по точка III. 1 се посочва номерът, под който документът е регистриран в Националния център за информация и документация. Кандидатите имат задължение да извършат проверка в регистрите за наличието на регистрация на дипломата;
1.2. Документ, удостоверяващ разрешения достъп до класифицирана информация до изискващото се ниво на сигурност или съгласие за проучване;
1.3. Кадрова справка за професионалния стаж, получени отличия и награди и наложени дисциплинарни наказания, индивидуалните оценки по реда на наредбата по чл. 178, ал. 2 ЗМВР за последните два отчетни периода, както и за обстоятелствата по чл. 6, ал. 3, т. 2 и 3 от Наредба № 8121з-406/14.04.2015 г., изготвена от съответното звено „Човешки ресурси“ по месторабота;
1.4. Други документи (удостоверения, сертификати), имащи отношение към конкурса.
2. Заявлението по т. 1 се регистрира в деловодството на структурното звено по месторабота и се изпраща по служебен ред в Главна дирекция „Борба с организираната престъпност” - МВР.
3. До участие в конкурса не се допускат кандидати, подали заявление извън срока по т. 1.
  ІV. Начин за провеждане на конкурса:
1. Проверка на професионалните знания на кандидатите чрез писмена разработка в рамките на 180 минути, по тема, определена от следната тематика:
- „Оперативно - издирвателна дейност, съгласно ЗМВР“;

- „Правомощия на полицейските органи по смисъла на ЗМВР“;

- „Организация на дейността в МВР по заявителски материал за престъпления от общ характер, съгласно Правилата за организацията на работата в МВР по заявителски материал за престъпления от общ характер, утвърдени с МЗ № 8121з-268/11.03.2025 г.“;

- „Специални разузнавателни средства - видове, ред за използване, срокове за прилагане (Закон за специалните разузнавателни средства)“;

- „Етичен кодекс за поведение на държавните служители в МВР, утвърден с МЗ № 8121з-348/25.07.2014 г., изменен и допълнен през 2016 г., през 2018 г. и през 2024 г.“.
1.1. Начин на оценяване - писмената работа се оценява в цели числа по петстепенна скала с най-ниска оценка 2 (две) и най-висока 6 (шест) и окончателна оценка, определена по реда на чл. 23, ал. 4 от Наредба № 8121з-406/14.04.2015 г.;

1.2. Определям елиминаторен праг при проверка на професионалните знания на кандидатите - окончателна оценка не по-ниска от 4,00 (четири);
1.3. Кандидати, получили оценка на професионалните си знания по-ниска от определения елиминаторен праг, отпадат от по-нататъшно участие в конкурса.
2. Психологично изследване.

Психологичното изследване да се проведе от Института по психология - МВР, в съответствие с Методика за провеждане на психологично изследване Приложение № 1 към чл. 17, ал. 4 от Наредба № 8121з-406 от 14 април 2015 г.

3. Структурирано интервю - съгласно Методика за провеждане и оценка на структурирано интервю (Приложение № 2 към чл. 17, ал. 6 от Наредба № 8121з-406/14.04.2015 г. за условията и реда за провеждане на конкурс за преминаване в по-висока по вид длъжност на държавните служители в МВР).
3.1. Начин на оценяване - съгласно т. 3 от Методиката за провеждане и оценка на структурирано интервю.

3.2. Кандидати, които не са преминали елиминаторния праг на структурираното интервю, определен в т. 6 от Методиката за провеждане и оценка на структурирано интервю, отпадат от по-нататъшно участие в конкурса.
4. Крайна оценка - сбор от оценката от професионалните знания и оценката от структурираното интервю.

V. Срок за провеждане на конкурса - до 3 (три) месеца от деня, следващ датата на обявяване на заповедта в електронната страница на дирекция „Човешки ресурси“ - МВР.

VІ. ОПРЕДЕЛЯМ състав на конкурсната комисия:

……………………………………………………………………………………………
VІІ. Обжалване на конкурса - по реда на чл. 163а от ЗМВР.
VІІІ. Председателят на конкурсната комисия да създаде организация за провеждане и приключване в срок на конкурсната процедура.
ІХ. Заповедта да се публикува в електронната страница на дирекция „Човешки ресурси“ - МВР в Интернет и Интранет и се изпрати на структурите по чл. 37 от Закона за МВР за сведение.


МИНИСТЪР:        /п/
                               Иван Демерджиев

